# DOLOŽKA

**finančných, ekonomických, environmentálnych vplyvov, vplyvov na zamestnanosť a podnikateľské prostredie**

**1. Dopad na verejné financie**

Uplatňovanie návrhu zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov bude mať dopad na verejné financie vzhľadom na navrhované zavedenie nových finančných plnení poskytovaných v rámci nástrojov aktívnych opatrení na trhu práce upravených v § 52, § 52a, a § 60.

Celkovo sa predpokladá čerpanie výdavkov na tieto aktívne opatrenia na trhu práce v rokoch 2008 až 2011 v sume 3,27 mld. Sk, z toho v roku 2008 v priemere za rok 0,84 mld. Sk, v roku 2009 0,86 mld. Sk, v roku 2010 0,78 mld. Sk a v roku 2011 0,78 mld. Sk. Finančné prostriedky na tieto výdavky sú zabezpečené v rozpočte verejnej správy na rok 2008 a v návrhu rozpočtu verejnej správy na roky 2009 až 2011.

Uvedené nástroje AOTP budú financované zo zdrojov ESF a štátneho rozpočtu v pomere 80 : 20.

Navrhnutý príspevok podľa § 52a pre 1 UoZ sa navrhuje odvodzovať od životného minima vzhľadom na ich charakter a prepojenie s dávkami poskytovanými podľa zákona o pomoci v hmotnej núdzi. Finančné príspevky na § 52, § 52a a § 60 sa navrhuje odvodzovať od priemernej mzdy zamestnanca v hospodárstve Slovenskej republiky za 1. – 3. štvrťrok kalendárneho roka, ktorý predchádza roku, v ktorom sa príspevok bude poskytovať.

Navrhovanou zmenou znenia odseku 6 v § 52 sa **nepredpokladajú dodatočné požiadavky na štátny rozpočet**, nakoľko ide len o spresnenie percentuálnej výšky príspevku poskytovaného obci alebo rozpočtovej organizácii alebo príspevkovej organizácii, ktorej zriaďovateľom je obec, na organizovanie menších obecných služieb pre obec, a to v členení na úhradu časti nákladov, ktoré súvisia s vykonávaním menších obecných služieb pre obec v závislosti od počtu mesiacov jej vykonávania a na úhradu časti celkovej ceny práce zamestnanca, ktorý organizuje menšie obecné služby pre obec, ktorej výška zostáva nezmenená a nediferencuje sa na počet mesiacov. Základňou pre výpočet príspevkov podľa prvej vety je celková cena práce podľa § 49 ods. 4 vypočítaná z priemernej mzdy zamestnanca v hospodárstve Slovenskej republiky za prvý až tretí štvrťrok kalendárneho roka, ktorý predchádza kalendárnemu roku, v ktorom sa príspevok poskytuje na jedného dlhodobo nezamestnaného občana vykonávajúceho menšie obecné služby pre obec. **Celková suma výšky príspevku** na aktivačnú činnosť formou menších obecných služieb pre obec **sa nemení**, čím sa nezakladá nový nárok na štátny rozpočet.

Navrhovanou zmenou znenia odseku 5 v § 52a sa **nepredpokladajú dodatočné požiadavky na štátny rozpočet**, nakoľko ide len o spresnenie percentuálnej výšky príspevku poskytovaného o právnickej osobe alebo fyzickej osobe na organizovanie dobrovoľníckej služby, a to v členení na úhradu časti nákladov, ktoré súvisia s vykonávaním dobrovoľníckej služby a na úhradu časti celkovej ceny práce zamestnanca, ktorý organizuje dobrovoľnícku službu. Základňou pre výpočet príspevkov podľa prvej vety je celková cena práce podľa § 49 ods. 4 vypočítaná z priemernej mzdy zamestnanca v hospodárstve Slovenskej republiky za prvý až tretí štvrťrok kalendárneho roka, ktorý predchádza kalendárnemu roku, v ktorom sa príspevok poskytuje na jedného uchádzača o zamestnanie vykonávajúceho dobrovoľnícku službu. **Celková suma výšky príspevku** na aktivačnú činnosť formou dobrovoľníckej služby **sa nemení**, čím sa nezakladá nový nárok na štátny rozpočet.

Navrhovanými úpravami odsekov 6 a 7 v § 60 sa jednoznačne ustanovuje, že ide o ročnú výšku príspevku na úhradu prevádzkových nákladov chránenej dielne alebo chráneného pracoviska a na úhradu nákladov na dopravu zamestnancov, ktorá sa navrhuje poskytovať štvrťročne najviac vo výške 25 % z celkovej ročnej sumy príspevku. **Celková suma výšky príspevku** **sa nemení**, čím sa **nezakladá nový nárok na štátny rozpočet**.

**2. Dopad na obyvateľov, hospodárenie podnikateľskej sféry a iných právnických osôb a fyzických osôb**

Návrh zákona predpokladá pozitívny dopad na obyvateľov, na hospodárenie podnikateľskej sféry a iných právnických osôb a fyzických osôb.

**3. Dopad na životné prostredie**

Uplatňovanie návrhu zákona nepredpokladá negatívny dopad na životné prostredie na miestnej, regionálnej a celoštátnej úrovni.

**4. Dopad na zamestnanosť**

Predpokladá sa pozitívny dopad návrhu zákona na zamestnanosť. V dôsledku uplatňovania návrhu zákona sa vytvoria predpoklady na zvýšenie zamestnateľnosti a zamestnávanie znevýhodnených skupín uchádzačov o zamestnanie na základe poskytnutých príspevkov podľa § 52, § 52a a § 60.

**5. Vplyv na podnikateľské prostredie**

Realizácia predloženého návrhu zákona predpokladá pozitívny vplyv na podnikateľské prostredie, najmä poskytnutou podporou v oblasti finančnej náročnosti pri zamestnávaní občanov so zdravotným postihnutím.